પગથિયાં આકારનાં ખેતરોની રાંગે ચાલતાં-ચાલતાં, સૂર્યનાં અસહ્ય બનતા જતા તાપથી અકળામણ અનુભવવા છતાં, નજીક આવતી જતી રાવીનું તથા ચંબાનગરીનું સૌંદર્ય જોતાં-જોતાં આગળ વધતાં ગયાં. અત્યાર સુધી ચંબામાં દેશી રાજ્ય હતું. રાજધાનીનું તે શહેર હતું. ત્યાં મોટું વિશાળ લીલું મેદાન, રાજમહેલ, અજાયબઘર, મંદિરો વગેરે જોવા જેવું છે. રાવીને પાર કરી ત્રણસો ફૂટનો ચઢાવદાર રસ્તો પસાર કરી ગામમાં પ્રવેશ કરી શકાય છે.